  Анжелика Тихонова корреспондент Сьӧлта ёросысь Зямай (Малый Жайгил) гуртын калмез удмуртъёслы сӥзем «Шудор» музей-юрт усьтыны дасясько. Ӵектос Азьмуртлэн фондысьтыз 1 миллион 883 сюрс 513 манет тыр грант утӥз. Со сярысь ивортодэтъя «Удмуртия» агентстволэн корреспондентэзлы ӵектослэн авторез но кивалтӥсез, Сьӧлта ёросысь шаертодонъя музеен кивалтӥсь Наталья Русских вераз. Музей-юрт кылдытон интые кык корка бугро вайизы но огазеязы ини. Азьланяз быдэс огъет лэсьтыны чаклало: юртэз выльдэм сяна, кенос, лапасъёс, вал гид пуктыны, озьы ик чеберлыко синпелетъёс лэсьтыны, шупу аллея мерттыны ӧдъяло. Музей-юртын одно ик юртъерез возён ӧнеръёслы дышетонъя мастер-классъёс ортчытом. Отчы йӧскалык сиён-юонъёсты пӧраны дышетон но пыроз: шулэсь но, мукетъёссэ но Наталья Русских, ӵектослэн кивалтӥсезНаталья Русскихлэн кылъёсызъя, Сьӧлта ёросысь удмуртъёслэн соос дорын гинэ пӧраськись сиёнъёссы вань. Кылсярысь, тетёрки – тулыс уй-нунал ӵошан нуналэ пыжиськись ӟег пызьлэсь сям-йылол печенняос. Озьы ик сьӧлтаос табаньзэс но пӧртэм-пӧртэм пушкесэн пӧрало: сӥлен, курегпузэн, кузятэмен, чорыген но мукет. Ваньзэ сое пӧраны музейлэн мастер-классъёсаз дышетозы. Йӧскалык сиён-юонъёсты пӧраны сяна, куноосты куиськыны, горд сюен вырыны дышетозы. Озьы ик калмез удмуртъёслэн сям-йылолъёсынызы тодматозы, со понна ёросазы гинэ ортчытъяськись сям-йылолъёсты юромо видеое гожтозы. Музей-юртэ кык вал но басьтыны малпало. Валъёс гурт возёс ужын сяна, пӧртэм йылолъёсын но кутӥськизы. Валтэк удмуртъёс но, мукет калыкъёс но улыны ӧз быгатэ. Ми соосты музъем ужен герӟаськем йылолъёсын кутон сяна, вал вылын ворттылон но радъяны чакласьком. Соин дӧдьы, уробо басьтыны малпаськом на Наталья Русских, ӵектослэн кивалтӥсезМузеез кылдытон бордын ужасьёс экскурсиослы кык маршрут дасязы ини. Куноосты котыр инкуазен но гуртлэн историеныз тодматозы. Милям верантэм чебер инкуазьмы, тыметъёсмы. Огаз тыметамы мыйёс каръяськизы. Тӥни соосты но возьматэммы потэ вал. Нош кыкетӥез сярысь верано ке, Зямай гурт Сибыр трактлэн вуж, лымшор ваезлэсь, одӥг иськемын гинэ интыяськемын. Соин ик милям историлы сӥзем пыдын ветлон экскурсимы луоз. Гурт сярысь вералом, уго солэн но аслаз историез ини, туэ ми 170 ар тырмонзэ пусйиськом Наталья Русских, ӵектослэн кивалтӥсезӴапак Зямай гуртлэн котырес лыдпусэзлы сӥзьыса, музей-юрт кылдытон ӵектос улсын туэ 15-тӥ гудырикошконэ нырысетӥез бадӟым ужрад ортчоз – Гуртлэн нуналэз. Нош «Шудор» музей-юртэз 2021-тӥ арын 22-тӥ куартолэзе усьтыны чаклало, соку отын улосвылквуспо «Тетерадор» ужрад ортчоз. Музей-юрт бордын тыршисьёс гурт калыклэсь вашкала арбериоссэс, туспуктэмъёссэс возьмало. Трос гинэ вуоно экспонатъёс вайизы ини. Кылсярысь, Сьӧлта черкогуртысь Ершовъёс безмен, горд сюйлэсь горшок, мисьтаськон дуско, вӧй шуккон но мукет арбериос вуттӥзы. Черкогуртысь ик Таисия Колупаева куиськон ужын кутӥськись моты (гыркъёс) но ухват сётӥз. Ватсалом, али «Шудор» музей-юртлэсь логотипсэ кылдытонъя вожвылъяськон мынэ, отчы вань мылкыд карисьёс пыриськыны быгато. Тужгес усто уж музей-юртлэн нимлыко пусэз луоз. Нош куинь вормисьёсты коньдон кузьымен пусъёзы: нырысетӥ инты понна 10 сюрс манетэн, кыкетӥ инты понна – 7 сюрс манетэн но куинетӥ инты понна – 5 сюрс манетэн. Ужъёсты 20-тӥ гудырикошконозь кутозы. Нош йылпумъянъёс 3-тӥ куарусёнэ тодмо луозы. Вожвылъяськонэн пыр-почгес  тодматскыны луэ. Тодэ вайытом, Можгаысь 7 номеро коррекционной школаын «Шунды корка» удмурт йӧскалык музей усьтыны дасясько.  Тегъёс: Лулчеберет Музей Удмуртия удмуртъёс Сьӧлта 100ар Азьмуртлэнгрантъёсъяфондэз грантъёс  